補史十忠詩 淮東制置使知楊州李公庭芝
作者：劉壎
朝代：宋

paragraphs: 淮海接風塵，胡乃似鐵壁。
卧護有天人，十載藉福力。
重來人未老，愁絕事如昔。
苦戰孤城危，痛哭天柱拆。
夢遊三山上，人倫浮海出。
突圍志南征，吾欲重建極。
天弗鑒臣忠，冥冥墮叢棘。
先軫面如生，萇弘血化碧。
臣死誰復知，臣忠終不易。
一將更大事，嚼舌死駡敵。